DA Den Europæiske Unions Tidende C 251/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 251/06

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»DAUJĖNŲ NAMINĖ DUONA«

EF-Nr.: LT-PGI-0005-01059-28.11.2012

BGB ( X ) BOB ( )

1. Betegnelse

»Daujėnų naminė duona«

2. Medlemsstat eller tredjeland

Republikken Litauen

3. Beskrivelse af landbrugsproduktet eller fødevaren

3.1. Produkttype

Kategori 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Den beskyttede geografiske betegnelse (BGB) »Daujėnų naminė duona« er et brunt rugbrød, der er helt igennem hjemmebagt i overensstemmelse med en traditionel metode. Rugmelsdej hæver langsomt ved spontan gæring i et trækar, som skal være fremstillet udelukkende af egetræ, eller i et kar med en bund og sider af egetræ, og brødet bages over glødende kul eller i en stenovn.

Form

Brødene er ovale eller rektangulære.

Vægt

Ovale brød: 4 til 4,5 kg.

Rektangulære brød: 4,5 til 10 kg.

Udseende

Afhænger af anvendelsen. Brød til hverdagsspisning har en glat overflade, mens festbrød (til særlige lejligheder) er dekoreret med særlig skrift, festlige dekorationer eller blomstermotiver fremstillet af rugdejsstykker.

Overfladen kan bages helt mørk med synlige sprækker.

Skorpens tykkelse — uanset brødets form er skorpens tykkelse ovenpå op til 6 mm og nedenunder op til 4 mm. Skorpens farve — brun til mørkebrun.

Det bagte, afkølede brøds krumme er lysebrun, elastisk, porøs uden tegn på ikke-spredning, ingen huller eller luftlommer, rimelig klæbrig, og der er synlige kommenfrø.

Fysiske og kemiske egenskaber

Krummens fugtighed — op til 43 %.

Krummens syreindhold — højst 11 grader (titrerbart syreindhold).

Krummens porøsitet — mindst 57 %.

Smag, aroma

Brødet er kendetegnet ved en behagelig smag, der er karakteristisk for denne type brød, med en kraftig aroma og en sursød smag.

3.3. Råvarer (kun for forarbejdede produkter)

— sigtet rugmel ved en temperatur på 20-22 °C

— drikkevand

— sukker

— bordsalt

— kommenfrø

— naturligt hævemiddel til stede i dejkarret.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område:

— blanding af portionen

— gæring af blandingen

— æltning af dejen

— formning af brødene i hånden

— bagning af brødet over varm aske eller i stenovn

— afkøling af brødet (i mindst 12 timer).

3.6. Særlige regler vedrørende udskæring, rivning eller emballering osv.

Afkølede »Daujėnų naminė duona«-brød i forskellige størrelser emballeres hele eller i skiver. Ovale brød skæres i halve eller kvarte. Rektangulære brød skæres i stykker, der vejer mellem 400 g og 450 g. Hele brød eller udskårne stykker emballeres i film eller papirposer, der er beregnet til emballering af brød.

3.7. Specifikke mærkningsregler

I overensstemmelse med de specifikationer, der er offentliggjort for dette produkt, kan producenterne af dette produkt anvende navnet »Daujėnų naminė duona« på mærker til annoncerings- og markedsføringsformål.

Mærket skal indeholde følgende oplysninger:

— producentens præcise navn og adresse

— ordene »saugoma geografinė nuoroda« (beskyttet geografisk betegnelse) og/eller Den Europæiske Unions symbol.

4. Præcis afgrænsning af det geografiske område

De administrative grænser for kommunen Daujėnai.

5. Tilknytning til det geografiske område

5.1. Det geografiske områdes egenart

Rugbrød er blevet bagt i brødovnene i kommunen Daujėnai siden det 17. århundrede. Hver landmand bagte brød til sin egen families behov og havde alt det nødvendige udstyr — møllesten til maling af mel, dejtrug af (ege-) træ til gæring af dejen, en brødovn af ler og pladestager af træ. Alt var hjemmelavet og blev holdt i familien og videreført til den næste generation. Bevarede redskaber til fremstilling af brød (brødovne, dejtrug af træ, pladestager) tilhører stadig de enkelte familier den dag i dag og kan også findes på museer. Disse dybt rodfæstede brødfremstillingstraditioner, som blev udviklet over lang tid og stadig består den dag i dag, blev ikke berørt af den hurtige allestedsnærværende udvidelse af den industrielle fremstilling af brød i slutningen af det 19. århundrede og i det 20. århundrede. Da der i slutningen af det 20. århundrede opstod mulighed for at fremstille denne vare til detailsalg, begyndte man at markedsføre af »Daujėnų naminė duona« (i 1995), og bagningen af dette brød hjemme er blevet en familievirksomhed, som stadig bliver holdt inden for hjemmet.

Ordet »naminė« i produktnavnet betyder »hjemmelavet«, og ordet »Daujėnų« er et egennavn.

Brødets særlige kvalitet er blevet forbedret i løbet af de mange år, det er blevet produceret. Selv om vejledninger og litteraturen ikke beskriver, hvordan dette produkt, som har tætte forbindelser med det afgrænsede område i afsnit 4 ovenfor, fremstilles, er detaljer om, hvordan det fremstilles og de nødvendige praktiske færdigheder gået i arv fra generation til generation i de enkelte familier.

Brød, der er produceret inden for dette geografiske område, er enestående på grund af de informationer, der er indsamlet af de kvinder, som traditionelt set stod for husholdningen, traditionelle opskrifter og anvendelsen af traditionelle produktionsmetoder, hvor der anvendes bevaret eller hjemmelavet autentisk udstyr, der er holdt i familien. Disse omhyggeligt beskyttede hemmeligheder er afgørende for brødets kvalitet og smag. Én af de vigtigste garanter for kvalitet er æltekarret og restsyren i karret. Det er desuden en tradition, at man ikke låner et æltekar ud til en anden husholdning. Det sikrer, at andre husholdninger ikke fjerner brødsyren, og dermed undgås det, at syrevækkeren mistes til en anden husholdning. En anden hemmelighed er gæringens og blandingsprocessens varighed, som producenten bestemmer på baggrund af sin viden og erfaring.

Indtil videre er alle personer, som er involveret i fremstillingen af denne type brød, efterkommere af familier, som er bosiddende i det område, der er nævnt i afsnit 4 ovenfor, og som har bagt brød hjemme fra den ene generation til den næste.

5.2. Produktets egenart

Dette brød har en særlig kvalitet på grund af en ældgammel produktionsmetode, der ikke har ændret sig nævneværdigt, og som omfatter omhyggeligt manuelt arbejde, særlig omhu, erfaring og forståelse. Hele produktionsprocessen følger den traditionelle metode — brødportionen blandes, og rugmelsdejen lades hæve langsomt ved spontan gæring i et trækar, som bør være fremstillet udelukkende af egetræ eller have en bund og sider af egetræ. Egetræet sikrer, at syren bibeholdes i æltekarrets træsider, hvilket giver den særlige smag. Derfor har egetræsredskaberne været anvendt i mere end hundrede år og føres videre fra generation til generation.

»Daujėnų naminė duona« adskiller sig fra andre typer brød, for så vidt angår brødets størrelse (brødets vægt 4-10 kg) og dets særlige kvaliteter.

Et andet træk ved dette brød er, at der kun anvendes rugmel, som gæres i et æltekar af egetræ. Det betyder, at brødet forbliver friskt i lang tid (to uger) og ikke bliver muggent. Den længere opbevaringstid forringer ikke smagen, som kommer frem på andendagen efter bagning.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sammenhængen mellem »Daujėnų naminė duona« og den geografiske placering er baseret på dets omdømme og personernes evne til at producere brød, som har de egenskaber, der er angivet i afsnit 5.2.

»Daujėnų naminė duona«-brødets omdømme kan grundlæggende tilskrives en uændret brødfremstillingstradition, som er blevet ført videre fra den ene generation til den næste i regionen Daujėnai, og som sikrer et ensartet, unikt produkt, som kunderne har tillid til.

»Daujėnų naminė duona«-brødets jævnlige optræden på messer, handelskonferencer og festivaler og tildelingen af priser og belønninger samt artikler i pressen og medierne vidner om produktets omdømme:

— Dette brød har repræsenteret Litauen på en række verdensmesser: ved Biofach-udstillingen i Nürnberg, Tyskland, i 2002; fra 2003 på »Grøn uge«-messeudstillingerne i Berlin; i 2004 på den internationale messe for mad og drikkevarer »Expo dei sapori« i Milano, Italien; på Polagra-fødevaremessen i Poznań, Polen; på den internationale landbrugs- og fødevaremesse »Zolotaja osen« i Moskva i 2006 og andre steder.

— »Daujėnų naminė duona«-brød, der er smukt dekoreret med bogstaver eller andet festligt pynt, er en prydgenstand og et symbol på festivaler i hele Daujėnai-regionen, både ved landsby-, skole- og kirkefester, pinsefestivaler osv.

— Rigt udsmykkede »Daujėnų naminė duona«-brød optræder også på familiefestivaller som borddekorationer ved bryllupper, dåb og fødselsdage og som symboler på familiestyrke, troskab, frugtbarhed og ydmyghed.

— »Daujėnų naminė duona« serveres for gæster på forskellige messer, folkefestivaller og lignende.

Siden 2002 har »Daujėnų naminė duona« været anerkendt som et kulinarisk kulturarvsprodukt og har et certifikat, der er udstedt af den litauiske fond for kulinarisk historie (»Culinary heritage fund«), som er et statsligt organ. I 2008 blev det tildelt Agrobalt-guldmedaljen og modtog samme år et diplom i konkurrencen »Best Lithuanian bread« (bedste litauiske brød), der arrangeres i fællesskab af Kaunas University of Technology's fødevareinstitut og landsbrugsministeriet. I 2009 blev det af landbrugsministeriet certificeret som et nationalt kulturarvsprodukt.

»Daujėnų naminė duona« modtager jævnligt anerkendelse, og dets omdømme understreges ved dets optræden i artikler og indslag i den regionale, nationale og udenlandske presse: »Households baking bread in clay ovens« (Darbas, 1995, nr. 88); »A cosy neighbourhood of flowers« (Darbas, 1996, nr. 92); »Saimeta (local company founded in 1995) bread to be enjoyed by the French too« (Darbas, 1997, nr. 59); »Farmer bogged down in business« (Panevėžio rytas, 1998, nr. 160); »The ever-present aroma of festive baking in Saimeta« (Darbas, 1999, nr. 11); »After selling her cows, she's now baking bread« (Panevėžio rytas, 2000, nr. 39); »Rustic bread tastier?« (Geras skonis. Gastronomija, gėrimai, vartojimo kultūra, 2000, nr. 1); »Thriving Daujėnai village bakery owner Vita Stankevičienė offers several dozen types of granary product« (Alytaus naujienos, 2000, nr. 2008); »Sweden interested in Daujėnai bread« (Lietuvos aidas, 2000, nr. 104); »Turns in and rises with trepidation« (Lietuvos aidas, 2001, nr. 262); »Saimeta shop sells bread and bakery products with no chemical additives« (Santarvė, 2001, nr. 144); »Bread brings fame to Daujėnai« (Respublika, 2002, nr. 68); »Mother's recipe made daughter famous« (Lietuvos žinios, 2003, nr. 36); »Live grain in Daujėnai bread« (Laikas, 21. november 2003); »Lithuania surprises even the most demanding of visitors to Green week international expo« (Ūkininko patarėjas, 2003, nr. 10); »President praises village-baked bread« (XXI Amžius, 2003, nr. 40); »Firm driven by single-minded commitment« (Aukštaitijos verslo balsas, 2004, nr. 24); »Storm of success in Berlin« (Darbas, 2004, nr. 19); »Gold medal for Daujėnai home baked bread« (Darbas, 2008, nr. 115); »New phase of AgroBalt — between West and East« (Ūkininko patarėjas, 2008, nr. 114); »AgroBalt festival for producers and consumers« (Valstietis, 7. oktober 2008); »How Vitalija Stankevičienė put Daujėnai on the map« (Respublika, 2010, nr. 85); »Daujėnai bread puts Lithuania on the map — a family tradition« (Ūkininko patarėjas, 2011, nr. 40); »Green week — flavours and aromas from around the world« (Voruta, 21. januar 2011).

Produktionen af »Daujėnai naminė duona« annonceres som én af dette geografiske områdes særpræg i salgsmateriale rettet mod turister (Путешествуем по Пасвальскому краю. Туристическая карта района; Lithuanian food export, 1998, May; Brown Bread from Daujėnai, LŽ. Trademark Lithuania. Lietuviškas ženklas, 2000, nr. 2). »Daujėnų naminė duona«-brødets popularitet bevidnes også af dets optræden i særlige landbrugsprogrammer på TV som for eksempel BTV's »Between town and country« (7. december 2008) og TV3's »On farms and bees« (31. januar 2009).

Ifølge resultaterne af en forbrugerundersøgelse gennemført i 2010 forbandt fire ud af fem svarpersoner Daujėnai med »Daujėnų naminė duona« (forbrugerundersøgelse gennemført i 2010 af den statslige fond for kulinarisk historie). Undersøgelsen viste, at forbrugerne genkender »Daujėnų naminė duona«, kigger efter det i butikkerne og nyder det som et hverdagsbrødprodukt, og at folk ynder at tage de dekorerede brød med sig til udlandet som festlige prydgenstande, gaver og souvenirer.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.zum.lt/l.php?tmpl_into[0]=index&tmpl_name[0]=m_site_index163&tmpl_into[1]=middle&tmpl_id[1]=2945

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.